**ΕΝΟΤΗΤΑ 18η. Κείμενο Αναφοράς: Αριστοτέλης, Πολιτικά, Γ6.3-4, 12814a39-b10**

**Ασκήσεις κατανόησης του κειμένου αναφοράς**

1. Ποιο είναι το πολίτευμα που φαίνεται να επιδοκιμάζει ο Αριστοτέλης; Να επισημάνετε τις σχετικές εκφράσεις. (Αμπελάς)

**Ερμηνευτικές ερωτήσεις**

1. Ποιο ερώτημα θέτει ο Αριστοτέλης και ποια απάντηση δίνει ο ίδιος; Με ποια επιχειρήματα τεκμηριώνει την απάντησή του; (Αμπελάς)
2. Η πρώτη περίοδος του κειµένου παρουσιάζει µια διστακτικότητα στο ύφος µε το οποίο διατυπώνει ο Αριστοτέλης τις απόψεις του. α) Να αναζητήσετε και να γράψετε τις σχετικές εκφράσεις. β) Γιατί κατά τη γνώµη σας συµβαίνει αυτό; (ΚΕΕ)
3. Ποια ιδιαίτερα στοιχεία θεωρεί ο Αριστοτέλης ότι πρέπει να έχει το άτοµο ως χαρακτήρας για να συνεισφέρει στην κοινή συλλογική προσπάθεια άσκησης της εξουσίας;
4. Ποιο είναι το πολίτευµα που φαίνεται να επιδοκιµάζει ο Αριστοτέλης στην ενότητα που µελετήσατε; Να επισηµάνετε τις εκφράσεις που αποκαλύπτουν αυτή την επιδοκιµασία.
5. Το γεγονός ότι ο Πλάτων και ο Σωκράτης δίνουν προτεραιότητα στον εἰδήµονα, δηλαδή τον «ειδικό» που είναι ικανός να λάβει τις ορθές αποφάσεις, και ο Αριστοτέλης στο πλῆθος, στους πολίτες που αθροιστικά (ή συλλογικά) διαθέτουν περισσότερη αρετή και φρόνηση για να ασκήσουν πολιτική εξουσία σηµαίνει ότι κάποιος από τους φιλοσόφους «σφάλλει»; Ποια είναι η δική σας εκτίµηση;
6. Να συγκρίνετε τις θέσεις του Αριστοτέλη όπως διατυπώνονται στην ενότητα µε όσα υποστηρίζει ο ίδιος στο ακόλουθο χωρίο, εκφράζοντας και την προσωπική σας άποψη: *Ὁ µὲν οὖν τὸν νόµον κελεύων ἄρχειν δοκεῖ κελεύειν ἄρχειν τὸν θεὸν καὶ τὸν νοῦν µόνους, ὁ δ'ἄνθρωπον κελεύων προστίθησι καὶ θηρίον˚ ἥ τε γὰρ ἐπιθυµία τοιοῦτον, καὶ ὁ θυµὸς ἄρχοντας διαστρέφει καὶ τοὺς ἀρίστους ἄνδρας*. (Πολιτικά, 1287 a 32 - 36). [*Αυτός που δίνει την εντολή να κυβερνά τα πάντα ο νόμος ορίζει να κυβερνά ο θεός μόνο και το λογικό. Αντίθετα, αυτός που θεωρεί προτιμότερο να εξουσιάζει ο κάθε άνθρωπος εγκαθιστά μαζί με αυτόν στην εξουσία και το θηρίο∙ διότι και οι επιθυμίες του ανθρώπου μοιάζουν με του θηρίου, αλλά και τα πάθη της ψυχής διαφθείρουν ακόμα και τους άριστους άνδρες όταν γίνουν άρχοντες*.)
7. Να διαβάσετε το κείµενο του Montesqieu που ακολουθεί και να συγκρίνετε τις απόψεις του µε τη θέση του Αριστοτέλη «πολλοί καθώς είναι, … αρετή και εξυπνάδα» στο κείµενο που διδαχθήκατε: «*Αµέσως µόλις οι άνθρωποι συγκροτούν µια κοινωνία, εξαφανίζεται το αίσθηµα της αδυναµίας τους … Οι κρατικές υποθέσεις είναι ανάγκη να βαδίζουν µε ένα ρυθµό. Αλλά ο λαός έχει ή πολλή ενεργητικότητα ή πολύ λίγη. Κάποτε µε εκατό χιλιάδες χέρια ανατρέπει τα πάντα˙ άλλοτε µε εκατό χιλιάδες πόδια δεν προχωράει καλύτερα από τα έντοµα*».
8. Η αρετή και η φρόνηση θεωρούνται από τον Αριστοτέλη βασικά χαρακτηριστικά των πολιτών που συµµετέχουν στην άσκηση της εξουσίας. Σήµερα είναι το ίδιο απαραίτητα; Εάν όχι, γιατί επαινούνται όταν υπάρχουν;

**Λεξιλογικές ασκήσεις**

1. ἔστω, δόξειεν, συνελθόντας, ἔχειν, κρίνουσιν: Να γράψετε για κάθε ένα ρηματικό τύπο από δύο παράγωγα ουσιαστικά (απλά ή σύνθετα) της νέας ελληνικής. (Αμπελάς)

**Παράλληλο κείμενο**

Να συγκρίνετε τις θέσεις του Αριστοτέλη όπως διατυπώνονται στο κείμενο αναφοράς με όσα υποστηρίζει ο ίδιος στο ακόλουθο χωρίο, εκφράζοντας και την προσωπική σας άποψη: (Αμπελάς)

*Αυτός που δίνει την εντολή να κυβερνά τα πάντα ο νόμος ορίζει να κυβερνά ο θεός μόνο και το λογικό. Αντίθετα, αυτός που θεωρεί προτιμότερο να εξουσιάζει ο κάθε άνθρωπος εγκαθιστά μαζί με αυτόν στην εξουσία και το θηρίο· διότι και οι επιθυμίες του ανθρώπου μοιάζουν με του θηρίου, αλλά και τα πάθη της ψυχής διαφθείρουν ακόμα και τους άριστους άνδρες, όταν γίνουν άρχοντες.*

Αριστοτέλης, Πολιτικά , 1287a 32-36

Πηγές:

<http://www.kee.gr/attachments/file/2143.pdf>

<https://akisambelas.files.wordpress.com/2020/01/fakelos_ylikou_g_lyk_d.e._12-19.pdf>